ועדת החוץ והביטחון, כנסת 23, פרוטוקול מספר 47, 2020-10-20 14:00

צבי האוזר: צוהריים טובים כולם.

צבי האוזר: אני שמח לפתוח ישיבה של ועדת חוץ וביטחון שהייתי אפילו מגדיר ישיבה חגיגית או ישיבת הצדעה למערך חיילי המילואים במדינת ישראל.

צבי האוזר: אצלנו בחברה הישראלית בחיי היום יום, חיילי מילואים זה נשמע מובן מאליו, אבל חייבים להגיד שבראייה כללית, כלל עולמית, הסיפור הישראלי של אזרח שחלק מזמנו מוקדש למען טובת והגנת הכלל, ולחלק מהאנשים זה לא רק זמנם ומרצם אלא גם חייהם וגם גופם.

צבי האוזר: העובדה היא שאנחנו עושים זאת לא רק במהלך של שירות סדיר ארוך יחסית בהשוואה לעולם, אלא גם לאורך שנים רבות כמודל של שירות מילואים ארוך טווח.

צבי האוזר: זה מצב כמעט ייחודי למדינת ישראל והוא ייחודי בגלל כורח המציאות של התעקשותנו לממש חלום בן 2000 שנים ולחדש כאן בארץ הזאת את ריבונותו של העם היהודי.

צבי האוזר: היה ברור לנו לאורך כל השנים שאותו מימוש רעיון הוא מימוש זכות טבעית, היסטורית, כרוך גם בתשלום מחירים כבדים וחלק מהתשלום של האזרחים כאן הוא במסגרת המילואים.

צבי האוזר: לכן הכנסת והוועדה רואות לנכון להקדיש יום בשנה שיהווה יום הוקרה לאותם שנושאים בנטל, שמחזיקים את אותה אלונקה או משימה, כאשר אם מסתכלים סביב בחברה הישראלית, לצערי הרב איננו רואים שזה משותף לכולם כולל כולם.

צבי האוזר: אבל את היום הזה אנחנו רוצים להקדיש לאלה שבמרכז, לאלה שעושים זאת במסירות, בגאווה ובתוצאה מדהימה ואופטימלית.

צבי האוזר: לא נדון היום בהיבטים המורכבים של אותו מודל שירות מילואים.

צבי האוזר: יש פה בוועדה שאלות שאנחנו מתייחסים אליהן לעניין של משימות אופרטיביות ומה תפקידו של חיל המילואים במשימות האופרטיביות הביטחוניות של ישראל.

צבי האוזר: כל נושא הכשירות והמוכנות שהוא נושא גדול ואנחנו צריכים לדון בו.

צבי האוזר: אבל כמו שאמרתי, לא ביום הזה.

צבי האוזר: ביום הזה אנחנו מצדיעים.

צבי האוזר: אני רוצה לברך את ראשי השדולה לחיילות וחיילי צה"ל בסדיר ובמילואים, חברת הכנסת ואלופה במילואים אורנה ברביבאי וחבר הכנסת מתן כהנא.

צבי האוזר: מתן הוא טייס במילואים.

צבי האוזר: הם מובילים את הנושא הזה ורבים אחרים באמת מחזקים אותם.

צבי האוזר: אני אבקש מראשי השדולה – אורנה, את תפתחי ואחרייך מתן – להגיד את דברי הברכה ואחרי זה נעבור לצה"ל ולארגונים.

אורנה ברביבאי: אנחנו נגיד את הדברים בקצרה כי זו הוועדה האחרונה שמתכנסת היום במסגרת יום מערך המילואים.

אורנה ברביבאי: אני אגיד שיש לי שני כובעים בהקשר הזה של מערך המילואים: אחד, יושבת-ראש השדולה לצד ידידי, חבר הכנסת כהנא; הכובע השני הוא כחברה בוועדת החוץ והביטחון.

אורנה ברביבאי: היום הוא יום הוקרה, אבל יום ההוקרה הוא לא מסכה.

אורנה ברביבאי: אני רוצה לומר שיש לנו אחריות גדולה מאוד כוועדת החוץ והביטחון להבטיח את הכשירות של המערך.

אורנה ברביבאי: ממש בימים אלה מציינים את מלחמת יום כיפור – איך אמר לי דיכטר, ביום הזה ממש הוא היה באיסמעיליה במלחמת יום כיפור.

אורנה ברביבאי: לבוגי בוודאי יש סיפור משלו על היום הזה במלחמת יום כיפור.

אורנה ברביבאי: אנחנו מבינים את המשמעות של כשירות ומוכנות מערך המילואים למשימותיו.

אורנה ברביבאי: היום אנחנו נסמן את הפערים ואת הצורך לתת להם מענה בהיבטים של הוקרה.

אורנה ברביבאי: אנחנו מבינים שככל שחולף הזמן, פחות ופחות אנשים מבצעים שירות מילואים מכל מיני סיבות.

אורנה ברביבאי: ברור לנו בבית המחוקקים שאנחנו צריכים לעשות מאמץ כדי להעלות את השירות של אנשי המילואים כמצפן ערכי שמי שכבר עושה שירות מילואים, לא רק ברמה של הבעת הערכה דקלרטיבית אלא בתרגום אופרטיבי של חקיקה שתומכת במערך.

אורנה ברביבאי: מי שנוכח פה מבין את החשיבות ולא צריך להרחיב במילים.

אורנה ברביבאי: צריך לעשות כל מאמץ בלי קשר לשיוך פוליטי כדי שמערך המילואים יקבל את המענה המיטבי.

אורנה ברביבאי: אני שמחה שראש אכ"א הצטרף לקצין מילואים ראשי ולראש חטיבת תכנון ולראש ענף תכנון כוח אדם מילואים כדי להציג את המגמות ואת האופן שבו צה"ל מתייחס למערך המילואים.

אורנה ברביבאי: אני מניחה שבוודאי יהיו לנו גם שאלות בעניין.

אורנה ברביבאי: תודה רבה.

מתן כהנא: שלום אדוני היושב-ראש, שלום לכל המוזמנים.

מתן כהנא: במהלך ההכנות ליום הזה למדתי שמשרתי המילואים הפעילים במדינת ישראל מהווים כאחוז אחד מהאוכלוסייה.

מתן כהנא: הביטוי שטבע צ'רצ'יל בזמנו שמעולם לא חבו רבים כל-כך הרבה כל-כך למעטים כל-כך, כל-כך רלוונטי כמו שאנחנו מבינים אותו היום ביחס למשרתי המילואים שלנו.

מתן כהנא: גם כמפקד במילואים ובעבר אני יודע להגיש ששדרת המילואים היא עמוד השדרה של צה"ל, בטח בחיל האוויר.

מתן כהנא: בכירי המובילים, אלה שייצאו ראשונים לכל המקומות הכי מסוכנים, אלה ששולטים במשימות הכי מורכבות – כולם אנשי מילואים.

מתן כהנא: אנחנו כאן היום בכנסת, זה לא קרה שנתיים, חזרנו לקיים את הנוהג הזה.

מתן כהנא: תודה לאורנה על הלחץ לעשות את זה.

מתן כהנא: אנחנו מקיימים את היום הזה ולשמחתי בכל ועדות הכנסת דנו היום בנושאים שקשורים למילואים כדי להוקיר אותם וגם למצוא מקומות רלוונטיים לעזור להם.

מתן כהנא: בסוף, זה אחוז אחד שאנחנו חייבים להוקיר ולהעלות על נס.

מתן כהנא: תודה.

צבי האוזר: נפתח עם ראש אכ"א, האלוף מוטי אלמוז, צבא הגנה לישראל.

צבי האוזר: בבקשה, מוטי.

מוטי אלמוז: שלום לכולם.

מוטי אלמוז: נפתח את הסקירה במספר מסרים.

מוטי אלמוז: יש נושאים ספציפיים שהוועדה ביקשה ואנחנו נציג אותם מיד.

מוטי אלמוז: המסר הראשון הוא שצה"ל נשען על יכולות מערך המילואים ונסמך עליו בכל התרחישים המבצעיים.

מוטי אלמוז: הדבר השני, בהתייחס לדברי חבר הכנסת מתן כהנא, מערך המילואים הוא נבחרת משרתת – ככה אנחנו תופסים אותו ללא קשר למספרים – מן העם ומביא לידי ביטוי את ערכי צבא העם, אך נדרשת התייחסות אליו כאל נבחרת משרתת.

מוטי אלמוז: הרמטכ"ל סיכם רק לאחרונה בדיון מטה כללי גדול כיווני פעולה לתוכנית רחבה ומשמעותית בתחומים שונים אשר יביאו את מערך המילואים לרמת כשירות גבוהה כבר בטווח הזמן הקרוב.

מוטי אלמוז: אנחנו מקיימים בימים אלה עבודת מטה נרחבת לחיזוק וטיפול מערך המילואים מול מציאות תקציבית מורכבת שתסוכם.

מוטי אלמוז: תקציב 2021 עדיין לא סגור ובגלל זה אנחנו לא יכולים לבוא לכאן עם תוכנית שאושרה, אבל אנחנו עסוקים בעבודת מטה שבסוף תפגוש גם תקציב וגם צרכים בנקודה האופטימלית.

מוטי אלמוז: העבודה היא רבה בכל מה שקשור במערך המילואים.

מוטי אלמוז: זה לא שאנחנו באים לברך על המוגמר או להגיד שהכול טוב.

מוטי אלמוז: אנחנו מאמינים במערך המילואים.

מוטי אלמוז: אנחנו עוסקים המון בשיפור המוכנות ומענה למשרתים, למשפחות ולמעסיקים.

מוטי אלמוז: מכאן נסקור נושאים ספציפיים שהוועדה ביקשה ולאחר מכן נמשיך הישיבה.

אמיר ודמני: מבחינת קווים לדמותם של משרתי המילואים – משרתי המילואים משרתים, כמו שכולם מבינים, באוויר, בים וביבשה ובעורף.

אמיר ודמני: יש פה פירוט של הגילים הממוצעים של מפקדי גדודים במילואים שמבצעים בממוצע כ-46 ימי מילואים בשנה; של לוחמים שמבצעים כ-13 ימי מילואים בשנה; של אנשי צוות אוויר – לא אעבור על כל הדברים.

אמיר ודמני: מערך המילואים מורכב מ-35,000 מתנדבים למילואים, ומורכב מ-13% של קצינים ו-3% של קצינות.

אמיר ודמני: אני אגע בנושא של נשים במילואים עוד מעט באריכות.

אמיר ודמני: משרתי המילואים הפעילים, אלה שמבצעים 20 ימי שמ"פ בתקופה של 3 שנים רצופות ה- כ-25% מסך משרתי המילואים.

אמיר ודמני: במסגרת העבודה שדיבר עליה ראש אכ"א, אנחנו רוצים לקדם פעולות רבות שהמטרה שלהן היא לחזק את הדרג הזה של משרתי המילואים הפעילים.

אמיר ודמני: מבחינת האיוש של צה"ל, סך כל איוש מערך המילואים הוא איוש טוב, בעיקר בדרגים הקדמיים, בדרגים הקרביים.

אמיר ודמני: הפערים שלנו הם בעיקר בקצונה תומכת לחימה במקצועות ספציפיים ובקצונה במקצועות ספציפיים מאוד וייעודיים.

אמיר ודמני: כפועל יוצא מכך, בשנה האחרונה קיימנו קורסי קצינים לקציני תומכ"ל במילואים.

אמיר ודמני: הכשרנו למעלה מ-250 קצינים כאלה.

אמיר ודמני: אנחנו מבצעים גם השמה של משרתים לתפקידים בהתאם להשכלה האזרחית שלהם כדי למלא את השורות.

אמיר ודמני: בסך הכול אני יכול להגיד שנתוני האיוש הם תקינים ויש מענה מבחינת איוש כוח אדם שהוא תקין.

אמיר ודמני: מבחינת היקף מצבת כוח האדם, כבר מספר שנים אנחנו ממקדים את המצבות ואפשר לראות פה את השינוי לאורך השנים.

אמיר ודמני: בסך הכול יש בגדודים את היתירות הנדרשת אבל לא מעבר לכזה.

אמיר ודמני: זה באמת בהתאם לדיוק של הצרכים.

שמואל לטקו: אתה לא נותן קצת יותר נתונים על - - -

אמיר ודמני: נתתי.

אמיר ודמני: איזה נתון חסר?

אמיר ודמני: אני אתייחס.

שמואל לטקו: איפה עושים, מערכים, כמה - - -

אמיר ודמני: אני אתייחס.

אמיר ודמני: עוד לא סיימתי.

אמיר ודמני: יש את זה בהמשך, אני אגיע לזה.

אמיר ודמני: מבחינת שילוב נשים במילואים, כפועל יוצא מהעלייה בהיקף שילוב הנשים בשירות הסדיר, יש גם עלייה בהיקף שילוב הנשים במילואים.

אמיר ודמני: אנחנו מדברים היום על כ-51% מהנשים שמשרתות בסדיר שמשובצות גם במילואים.

אמיר ודמני: לפני 5 שנים זה היה 38%.

אמיר ודמני: שילוב הנשים במילואים גדל ב-13% ב-5 השנים האחרונות.

אמיר ודמני: אני מעריך – גם העבודות שאנחנו מבצעים – שהמספרים האלה ימשיכו ויעלו ונראה יותר נשים במילואים.

אמיר ודמני: מבחינת אוכלוסיות נוספות, אנחנו משלבים היום הרבה יותר את האוכלוסייה החרדית במילואים.

אמיר ודמני: בעבר היו משבצים אותם בעיקר בתפקידי רבנות, קבורה וכולי.

אמיר ודמני: יצרנו מסלולים לפיהם לוחמים ממשים גם בשירות המילואים.

אמיר ודמני: אמרתי לגבי נשים – למעשה היום אנחנו עושים כבר פיילוט של שילוב של גדודים בתמהיל של נשים באחוז גבוה מאוד באוגדה 80 ובפיקוד העורף.

אמיר ודמני: גם שינינו בכל מה שנוגע למיעוטים.

אמיר ודמני: בעבר, השירות במילואים היה פונקציה של התנדבות.

אמיר ודמני: היום אנחנו מדברים על מעבר אוטומטי מסדיר למילואים.

אמיר ודמני: זה מן הסתם יגביר את השילוב שלהם במילואים.

אמיר ודמני: מבחינת היקף ביצוע ימי המילואים השנים האחרונות, משנת 2014 – מבצע צוק איתן – הייתה הפעלה חריגה מאוד של היקף מילואים.

אמיר ודמני: בסך הכול אפשר לראות בשנים 2015 עד 2019 יציבות מסוימת, תכף אני אגע בסיבות לקריאה למילואים ואז נראה את השינוי.

אמיר ודמני: בשנת 2020 יש ירידה בהיקף ביצוע שמ"פ.

אמיר ודמני: הנתונים של 2020 נכונים לאוקטובר והשנה עוד לא הסתיימה.

אמיר ודמני: הנתונים של 2020 מושפעים מאוד מנגיף הקורונה שעצר לא מעט פעילויות בתחום המילואים.

אמיר ודמני: כשאני נכנס לפילוח לפני המטרות, לשאלתך מנהל הוועדה, אפשר לראות שיש ירידה בכמות ימי המילואים שהם פונקציה של הכשרות ואימונים ועלייה בהיקף ימי המילואים למטרות חריגות.

שמואל לטקו: כתוב שם מינוס 53 – ממה?

אמיר ודמני: ביחס לשנה קודמת.

מאיר כהן: זו החלטה של צה"ל או בעיות תקציביות?

אמיר ודמני: זה פונקציה של תקציב.

אמיר ודמני: אמרתי שאני אתייחס לזה עוד מעט כיוון שהרמטכ"ל סיכם שבשנת 2021 ייעשה שינוי בכל מה שנוגע למודל הכשירות והאימונים.

אמיר ודמני: מן הסתם להחלטה הזאת תהיה השלכה של עלייה ביחס לשנה הנוכחית בהיקף האימונים ומודלי הכשירות.

אמיר ודמני: מבחינת מאמץ אנשי המילואים במאבק בנגיף הקורונה, משרתים כיום למעלה מ-3,000 אנשי מילואים.

אמיר ודמני: הם משרתים במגוון רחב של פעילויות ממלונות למחלימים ומבודדים, יחידת אלון ואלה שקוטעות את שרשראות ההדבקה, מתחמי בדיקות קורונה, סיוע לרשויות, חלוקת מארזי מזון ובדיקות בנתב"ג.

שמואל לטקו: הוועדה קיבלה מידע שזימנו את אנשי המילואים בתקופת הקורונה בצווי קריאה חריגה.

שמואל לטקו: אני מבין לגבי פברואר-מרץ אז היה לחץ לעשות את זה, אבל עכשיו אנחנו יודעים שהקורונה תהיה איתנו הרבה זמן, אז למה ממשיכים בקריאה חריגה?

אמיר ודמני: בחודשים האחרונים קיבלנו לא מעט משימות לא צפויות והיינו צריכים להגיב.

אמיר ודמני: ההערה נכונה מאוד ולכן בשנת 2021 אמ"ץ נערך לגרף מדויק ביחס לצרכים של הקורונה.

אמיר ודמני: בחודשים האחרונים למדנו את המשימות של הקורונה מיום ליום ולא ידענו להיערך לזה בצורה מתוכננת.

אמיר ודמני: ל-2021 אנחנו נערכים לזה בצורה מתוכננת כחלק מהלמידה שלנו.

עוזי דיין: אלה דברים שאנשי מילואים בכלל לא צריכים לעשות.

אמיר ודמני: אני לא מחליט מה אנשי מילואים עושים.

אמיר ודמני: אני נדרש למשימות ואנחנו מבצעים אותן על הצד הטוב ביותר.

אמיר ודמני: בשנים האחרונות אנחנו משקיעים מאוד בסוגיה של מערכות המידע לטובת משרתי המילואים וניהול המילואים.

אמיר ודמני: אנחנו מדברים על מספר כלים.

אמיר ודמני: אחד זה נושא המושלם ואתר המילואים.

אמיר ודמני: המושלם משמש כמוקד פניות ישיר לטובת טיפול מידי בפניות, גם ברמה של הפרט וגם ברמה של היחידה וגם מעקב ומתו מענה למשרתי מילואים בשאלות ותשובות.

אמיר ודמני: אתר המילואים, שהעלינו אותו במתכונת מהירה ונגישה, נותן מידע גם כללי וגם אישי.

אמיר ודמני: בנוסף על כך, על-פי החלטת סגן הרמטכ"ל, מרבעון א' 2021 אנחנו נעלה גם את אתר המפקדים.

אמיר ודמני: אתר המפקדים ישמש בשלב הראשון לניהול כוח אדם, בעיקר בסוגיות של רעיונות, חוות דעת, פניות, כשירות, שיבוץ.

אמיר ודמני: בשלב השני, ללמידה מרחוק, הכנות לניהול האימון והתע"מ והערכה ומשוב.

אמיר ודמני: באוקטובר, ממש לאחר חג הסוכות, הכנסנו מערכות מידע חדשות, מה שנקרא ERP מילואים, ומיכנו את כל תהליכי המילואים, דבר שמאפשר לבזר הרבה מאוד תהליכים, לקצר הרבה מאוד תהליכים ולבצע בקרה הרבה יותר טובה על תהליכים בעולם המילואים.

אמיר ודמני: לקראת סוף שנת 2021 בכוונתנו למכן את מערכות הקריאה ויום הגיוס ובאופן הזה להשלים שינוי משמעותי במערכות המידע שיש להן השלכות עמוקות על רמת הטיפול במשרתי המילואים.

אמיר ודמני: מבחינת הפעילויות המרכזיות בתחום המפקדים במילואים, כפי שצוין קודם, הרמטכ"ל ערך מספר מופעים משמעותיים מאוד, אחד מהם זה כנס מפקדים בראשות הרמטכ"ל.

אמיר ודמני: התבצע גם יום אבחון למערך המילואים שבמסגרתו סוכמו הגדרות בנושא הכשירות הנדרשת ומודל האימונים והכשירות הנגזרים מכך משנת 2021 ואילך.

אמיר ודמני: מעבר לזה, בוצע גם ערב הוקרה למפקדים והרמטכ"ל הנחה לפני מספר חודשים, כפי שאמרנו, הצוות הזה מסיים את עבודתו בימים אלה ומגבש את הווקטור המשאב ואת ההחלטות הסופיות.

אמיר ודמני: צוות בראשות סגן הרמטכ"ל לחיזור הכשירות והטיפול במשרתי המילואים.

אמיר ודמני: בנוסף גם בוצעו קורסי מג"דים ומ"פים, קורסי תומכי לחימה והרבה מאוד פעילות למעבר של הכשרות לדיגיטל שמן הסתם יש להן השלכות על הדרך בה אנחנו מעבירים היום מידע.

אמיר ודמני: לגבי נושאים נוספים שסיכמנו בחודשים האחרונים, כתוצאה מכמות המשרתים הגבוהה שהייתה בערב חג הפסח, הקדמנו את התגמולים בקצת יותר מחודש על מנת שיקבלו אותם לפני חג הפסח.

אמיר ודמני: הנגשנו את קובץ ההוראות להיות דיגיטלי על מנת שיהיה נגיש למשרתי המילואים באתר והרחבנו את הזכאות למועדון "בהצדעה" כדי לתת מענה למי שמבצע פעילות מבצעית בגזרות או הופעל לטיפול בקורונה.

אמיר ודמני: לאחרונה קיימנו האקתון בהשתתפות שלכ-300 משרתי מילואים שבאמצעות חוכמת ההמונים שלהם, חוכמת המשרתים, הכנסנו לעבודת המטה שמוביל סגן הרמטכ"ל מספר נושאים כדי לחזק את הטיפול במשרתי המילואים.

אמיר ודמני: אחד מהם עלה בוועדת הכלכלה בכנסת, זה מדרג לעסקים ומוסדות, בעיקר עסקים קטנים ובינוניים שמטפלים היטב במשרתי מילואים, וייתן להם את ההוקרה באמצעות מעין תו סגול לעסקים שמטפלים בצורה איכותית במשרתי מילואים.

אמיר ודמני: היו גם רעיונות נוספים כמו מנגנוני השמה לפי מקצוע אזרחי, השכלה ותחביבים, קהילת דרושים, תוכניות להנגשת מידע ועוד.

אמיר ודמני: הדברים האלה כבר משולבים בעבודה שסיכמנו.

אמיר ודמני: אנחנו נמצאים בתהליכים אחרונים של אישור בצה"ל ובמשרד הביטחון של תוכנית תר"ש מילואים בתנופה שמטרתה לחזק את מערך המילואים כדי שיהיה כשיר, מקצועי ומיומן ומחויב למימוש וביצוע משימותיו בכל המצבים.

אמיר ודמני: התוכנית בהובלת סגן הרמטכ"ל.

אמיר ודמני: נשענת על מספר יסודות שאני לא אפרט עכשיו.

שמואל לטקו: אתם מתכוונים לממש אותה מהשנה הבאה?

אמיר ודמני: מתכוונים לממש אותה בתחילת 2021.

שמואל לטקו: למרות שאתה לא יודע אם יש לה תקציב.

אמיר ודמני: אנחנו מכינים את כל הרכיבים, מסדרים את התוכנית על-פי סדר עדיפות מטכ"לי.

אמיר ודמני: בהתאם לנתח התקציבי שנוכל להעמיד לטובת התוכנית הזאת, אנחנו נפעיל אותה.

אמיר ודמני: אני רוצה להגיד שלטובת מודל הכשירות והאימונים, הרמטכ"ל כבר סיכם את המודל והוא יוצא לדרך.

אמיר ודמני: זה מודל שמתמקד בכשירות הפרט.

אמיר ודמני: יש בו הגדרות להיקף האימונים שיבצע לוחם ומפקד במשך השנה.

אמיר ודמני: יש בו הגדרות לשיפור משמעותי באיכות האימונים, שימוש במדמים וסביבות עבודה הרבה יותר איכותיות.

אמיר ודמני: אפשר לומר בוודאות שהיקף האימונים ומופעי הכשירות שיתבצעו בשנת 2021, בהינתן שלא יהיו בעיות לא צפויות, יהיה משמעותית יותר רחב וגדול מאשר בשנת העבודה 2020 ובכלל.

אבי דיכטר: איזה בור צפוי להיות באימונים בגין הקורונה?

אמיר ודמני: זו שאלה שקשה לי להשיב עליה כי זה פונקציה של תמונת המצב שתהיה באותו זמן.

אמיר ודמני: עשינו הרבה מאוד התאמות.

אבי דיכטר: בהנחת עבודה שלא יהיה שינוי דרמטי בחצי השנה הקרובה כמו חיסון וכיוצא בזה.

אמיר ודמני: אני פחות יודע לענות לשאלה הזאת.

אמיר ודמני: אני יודע להגיד לך מהי התוכנית.

אמיר ודמני: מהי המציאות שהיא תפגוש ואיך זה יתורגם בפועל למציאות, קשה לי להגיד עכשיו.

אמיר ודמני: אבל אני יכול להגיד שיש פה תוכנית הרבה יותר משמעותית שכבר סוכמה אחרי שמפקד זרוע היבשה ביצע עבודה רחבה, הרמטכ"ל כינס את כל הפורום הבכיר של הצבא והתוכנית הזו הוצגה שם וניתנה כהנחיה לשנה הקרובה.

מוטי אלמוז: חלק גדול מהירידה ב-2020, אם נגיד שזה המצב, מושפע ממה שקרה בכמות הסגרים.

מוטי אלמוז: אתה לא תגייס גדוד לאימון כשהמדינה בסגר.

מוטי אלמוז: כשהמדינה נפתחת – אתה בודק איך אתה יכול לעשות אימונים.

מוטי אלמוז: הרעיון הגדול הוא איך כן ולא איך לא.

עוזי דיין: איך זה בהשוואה לשנים עברו?

עוזי דיין: בסך הכול הירידה באימונים היא לא רק בגלל הקורונה.

עוזי דיין: הקורונה נוספה על הכול.

אמיר ודמני: הסברתי שההיקף יעלה משמעותית ביחס לשנה שעברה ללא קשר לקורונה.

אמיר ודמני: מבחינת נושא האנשים, סגן הרמטכ"ל מיקד את העבודה בארבעה כיווני פעולה.

אמיר ודמני: הכיוון הראשון זה הנושא של המעבר מסדיר למילואים.

אמיר ודמני: אנחנו מבצעים מספר שינויים במטרה לחזק את מערך המילואים.

אמיר ודמני: הראשון, כפי שאתם מכירים בעולם המילואים, בלחימה יש מודל של גדוד מזין חטיבה בעולם הלחימה.

אמיר ודמני: אנחנו מפעילים אותו החל מהשנה גם בעולם תומכי הלחימה.

אמיר ודמני: אנחנו מדברים על העברת מידע בין סדיר למילואים באמצעות אתר המפקדים במילואים ברבעון א' 2021.

אמיר ודמני: ימי ימ"ח שיהיו בגרף האימונים במעבר בין סדיר למילואים ותוכנית צה"לית שנקראת "הגדוד כאתרוג 2.0".

אמיר ודמני: זו תוכנית שכבר מיושמת במערך הסדיר.

אמיר ודמני: המטרה שלה היא לחזק את רמת הגדוד גם בציוד, באמצעים ובכוח אדם.

אמיר ודמני: על-פי הנחיית הרמטכ"ל וסגנו היא תעבור לעולם המילואים.

אמיר ודמני: הדבר השני הוא עולם המפקדים במילואים.

אמיר ודמני: למעשה, אנחנו מדברים על מספר תוכניות.

אמיר ודמני: תכנית אחת שכבר קיימת והיא תמשיך ותתחזק: מפקדים מפתחים מפקדים.

אמיר ודמני: זו תוכנים ייעודית בכל אוגדה שעוסקת בפיתוח המפקדים.

אמיר ודמני: הדבר השני זה הערכה ומשוב של מפקדים במילואים.

אמיר ודמני: מצאנו שהתהליכים אצלנו לא מספיק טובים ואנחנו משפרים אותם ממש בימים אלה.

אמיר ודמני: תהליכים של ליווי מג"דים לקראת כניסתם לתפקיד וסקר מפקדים ייעודי שמהווה את המסד לדרך הטיפול בתוכנית העבודה שלנו.

אמיר ודמני: הדברים כבר נמצאים בתהליך של עבודה מתקדם מאוד.

אמיר ודמני: בתוך זה גם סיכמנו סל כלים לניהול למפקדים, שיכלול מתחמי עבודה למפקדים, מה שנקרא We work, באזורים שונים בארץ.

אמיר ודמני: אנחנו כבר נכנסים למתחם הראשון באזור המרכז.

אמיר ודמני: סל ימ"מ תפעולי למג"ד.

אמיר ודמני: אתר המפקדים שדיברתי עליו קודם.

אמיר ודמני: שיפור המענה למג"דים בנושא רכב שכור.

אמיר ודמני: ארגז כלים חינוכי לבחירת המג"ד ושינויים ושדרוג של מודל תקציבי הרווחה ברמת הגדוד.

אמיר ודמני: כל הדברים האלה הם תוך העבודה שמוביל סגן הרמטכ"ל.

אמיר ודמני: בנוסף, אנחנו מדברים על חיזוק המוטיבציה, הלכידות, המשימתיות ותחושת הנחיצות.

אמיר ודמני: הבנו שיש לנו פער בעניין הזה ואנחנו רוצים לחזק את זה באמצעות מרכיבי לכידות, כלים לרמת הפלוגה, הגדוד ומעלה שיינתנו כמענה ליחידות שלא מופעלות באותה שנה ברמת הפלוגה, הגדוד, בדגש על גדודי החוד ורמת החטיבה.

אמיר ודמני: אלה כלים שיושבים בעבודה הזאת.

אמיר ודמני: גם בהצעות החקיקה שאנחנו אמורים להגיש לעדכון צווי המילואים בחציון א' 2021, אנחנו נוסיף את מטרת הלכידות לצד המטרות.

אמיר ודמני: לגבי חוק הארכת מועדים שנדון כבר בוועדת חוקה, חוק ומשפט לפני כשעתיים לדחיית גביית תשלומים לרשויות הציבוריות לחיילים שמופעלים בצו 8 או 9 , יש איזה מתאר שבשנה-שנתיים האחרונות היה יחסית משמעותי.

אמיר ודמני: הוצג בוועדה שהחוק הזה נמצא בשלבים מתקדמים.

אמיר ודמני: בתיאום עם שר הביטחון ועם השר לנושאים אזרחיים במשרד הביטחון, אנחנו מקדמים שורה של נושאים באמצעות משרד הביטחון מול משרדי הממשלה השונים.

אמיר ודמני: חלק מהם גם הוצג פה היום בוועדות.

אמיר ודמני: עיקרם הוא לתת מענה משמעותי יותר לאותם משרתי מילואים פעילים, כ-100 אלף משרתים שהם באמת נושאים בעיקר הנטל.

אמיר ודמני: הדבר האחרון הוא עבודה משמעותית מאוד בנושא הוקרה, תגמול ופיצוי שכרי והוגנות כלפי משרתי המילואים.

אמיר ודמני: אנחנו מובילים שורה של נושאים.

אמיר ודמני: אנחנו בונים כרגע את סדר העדיפות, לפחות מבחינת צה"ל, שיוצג למשרד הביטחון ובהתאם להיקף המשאבים שיהיו ברשותנו אנחנו מתכוונים להחיל אותם משנת 2021 ואילך.

אמיר ודמני: עד כאן.

אמיר ודמני: תודה.

מוטי אלמוז: נסיים את הסקירה בסרטון שהוא שיחת רמטכ"ל עם אנשי מילואים – חלק מהדברים המרכזיים עולים שם.

מוטי אלמוז: ביום יום העבודה שלנו היא לא עצמאית, אנחנו עסוקים בשיתוף פעולה מבורך מאוד עם עמותות המילואים ואנחנו נמצאים בקשר הדוק מאוד איתם והם מאירים לנו נושאים.

מוטי אלמוז: התפעול של המערכת הזאת ביום יום מזמין הרבה מאוד נושאים, קטנים וגדולים, והקשר הזה עם עמותות המילואים בעינינו הוא קשר חשוב ומתקיים.

מוטי אלמוז: אני רוצה להגיד לכל מי שמייצג אותם כאן תודה.

מוטי אלמוז: בדרך כלל אנחנו מדברים על עבודה – זה המקום להגיד לכם תודה.

צבי האוזר: תודה רבה.

צבי האוזר: נעבור לנציגי ארגוני המילואים.

צבי האוזר: ראשון הדוברים, אבי סייג.

אבי סייג: תודה רבה על כינוס הוועדה היום.

אבי סייג: עמותת משרתי המילואים קמה ב-2012 בהמשך לפעילות פורום המג"דים, מח"טים, טייסים משנת 1995 ופורום החפ"שים שהצטרף בשנת 2000.

אבי סייג: אנחנו נמצאים כבר 25 שנה בערך כאן בבניין ובכל מקום אנחנו נמצאים ומנסים ללוות את הצבא, את משרד הביטחון.

אבי סייג: המטרה שלנו היא שצבא המילואים יישמר ושחייל יגיע למילואים ולא יהיו לו בעיות.

אבי סייג: הוא מגיע למילואים בראש שקט, זאת המטרה.

אבי סייג: המטרה שלנו היא שצה"ל יאמן את חיילי המילואים, יצייד אותם כמו שצריך, יטפל בימ"חים, כולל על-ידי אנשי המילואים ושייתן לנו שקט נפשי, לנו ולמשפחות, להגיע לבצע מילואים.

אבי סייג: אני איש מילואים כבר משנת 78', כך שאני למעשה רק איש מילואים.

אבי סייג: אני מכיר את הזווית הזאת.

אבי סייג: אנחנו קבוצה של אנשים שכולם מתנדבים: אין פה שכר, אין הוצאות.

אבי סייג: לא פוליטיים לחלוטין ומשתדלים להגיע לכל פינה בארץ, לכל משרד ממשלתי, לאוניברסיטאות, לנציבויות.

אבי סייג: חוץ מזה אנחנו פעילים בביטוח לאומי, בנציבות שוויון הזדמנויות ובכל מקום אחר.

אבי סייג: אני רוצה להעיר כמה דברים לוועדה.

אבי סייג: אנחנו אומנם נמצאים לכאורה בשני צדי המתרס, הצבא ומשרד הביטחון, ואנחנו.

אבי סייג: אבל אנחנו רואים את עצמנו כשומרים על הקו הזה של המילואים כי אין למילואים ועד ואפשר כל יום לעשות איתו מה שרוצים: לזמן לאימונים, לא לזמן, לזמן לתעסוקה, לא לזמן.

אבי סייג: פה אנחנו רואים את ההירתמות האדירה לקורונה.

אבי סייג: אנחנו מנסים לשמור על זה ולפעמים בכל מיני תקלים עם הצבא, אבל לרוב אנחנו יחד ומשתפים פעולה.

אבי סייג: התוכניות של תר"ש כזה או אחר – אני לא יודע אם כל התר"שים אושרו על-ידי הממשלה – די פוגעות בנו.

אבי סייג: משנה לשנה היקף הכוח קטן ואנחנו רואים היות תופעה שבכל תר"ש מורידים את אנשי המילואים.

אבי סייג: בסוף אנחנו נמצאים עם הקורונה הזאת, עם עודף משימות.

אבי סייג: אם אתם חברי הכנסת תקפידו להעביר את חוק העורף בצורה נכונה, אז לא כל המשימות יפלו על מערך המילואים.

אבי סייג: גם אזרחים יכולים לעשות חלק ניכר מהפעילויות האלה.

אבי סייג: חוק העורף רוענן על-ידי היועמ"ש הקודם, אחז – אני מוכן להעביר לכם את האחרון – אבל כדאי לעשות אותו.

אבי סייג: כמות חיילי המילואים שנושאת בנטל היא קטנה וקטנה לא כי לא רוצים לבוא למילואים אלא בגלל שאין ימ"מ.

שמואל לטקו: כמה שנים כבר אין ועדת שרים?

אבי סייג: שנתיים.

אבי סייג: אם תעזרו לנו שתהיה ועדת שרים, אז פועל יוצא מכך הוא ועדת מנכ"לים.

אבי סייג: יזמנו ועדת מנכ"לים שבחירום כל מנכ"לי הממשלה מתכנסים ומחלטים לייעץ לשר הביטחון להפעיל, למשל, את חוק דחיית מועדים.

אבי סייג: חוק דחיית מועדים הוא חוק קיים, פשוט שרי ביטחון לא מפעילים אותו בגלל השלכות רוחב בכל המדינה.

אבי סייג: הצענו עם עמר בר לב הצעת הארכת מועדים לייט ואני שמח מאוד שמשרד המשפטים אמר שעוד מעט זה סגור.

אבי סייג: עוד שבוע-שבועיים.

אבי סייג: בקטע הזה אני מבקש את העזרה שלכם לכינוס שתי הוועדות או לפחות למינוי האנשים שם.

אבי סייג: הנושא של הפסקת האימונים, פנינו אל הרמטכ"ל לגבי האימונים בשנת 2019 וסגירת אוגדות.

אבי סייג: הרמטכ"ל הודיע לנו שהוא לא סוגר אוגדות נכון לרגע זה – אני מדבר על שנת 209 – ושהאימונים יידחו לשנת 2020.

אבי סייג: הנה אנחנו ב-2020 ושוב אין אימונים מסיבות ברורות וכן פירקו אוגדה.

אבי סייג: אפשר בצבא לקרוא לזה אחרת, אבל בסך הכול מדללים את הכוח.

אבי סייג: יכול להיות שזה בסדר.

אבי סייג: שוב, לא אני - - -

מתן כהנא: מה אתה רוצה להגיד?

מתן כהנא: שאנחנו כעמותת מילואים צריכים להתערב?

אבי סייג: אני עמותת מילואים.

אבי סייג: הכנסת חייבת לפקח על הצבא.

אבי סייג: ועדת החוץ והביטחון צריכה לאשר את גרף האימונים של צה"ל פעם בשנה.

אבי סייג: חוץ מזה, שר הביטחון בעצה עם הרמטכ"ל קובע את היקף הכוח – זה בחוק המילואים – ומאשר אותו בממשלה.

אבי סייג: זה לא נעשה.

אורנה ברביבאי: צודק.

אבי סייג: אני סומך על כולם, אבל עובדים פה על מערכת - - -

צבי האוזר: ברשותך אני רוצה לחדד לחברי ולצטט מהחוק שהבית הזה חוקק, חוק שירות מילואים 2008:

צבי האוזר: הממשלה תמנה ועדת שרים לעניין מערך המילואים, שבראשה יעמוד ראש הממשלה או השר כפי שיורה ראש הממשלה, ושתפקידה לבחון, בשם הממשלה, את כלל ההיבטים הנוגעים למערך המילואים, לרבות זכויותיהם של חיילי המילואים וחובותיהם והדרכים לתגמולם בתחומים שונים.

צבי האוזר: ועדת השרים הזו תביא לאישור הממשלה הצעות לתגמול ולהעדפת חיילי מילואים בתחומים כלכליים וחברתיים, על בסיס תקציבם של משרדי הממשלה הנוגעים בדבר.

צבי האוזר: ועדת השרים הזו לעניין מערך המילואים תמסור לממשלה, אחת לשנה, דיווח על עבודתה; דיווח כאמור יימסר לוועדה, ועדת חוץ וביטחון.

צבי האוזר: אני רוצה להגיד לכם כמזכיר ממשלה לשעבר שהחוק - - -

עוזי דיין: דיברתי על זה עם ראש הממשלה - - -

צבי האוזר: אני רוצה להגיד שעל פי חוק, אם אני לא טועה, יש אך ורק שלוש ועדות שהממשלה מחויבת להקים: הקבינט המדיני-ביטחוני זה ועדת שרים לענייני ביטחון, ועדת שרים לענייני הפרטי וועדת שרים לעניין מערך המילואים.

צבי האוזר: זה שהוועדה לא קמה בשנתיים האחרונות - - -

עוזי דיין: ועדת שרים לאסונות טבע וכולי.

צבי האוזר: אני לא בטוח שזה על-פי חוק.

צבי האוזר: אבל בכל מקרה ,אין ספק שהוועדה הזאת היא על-פי חוק.

צבי האוזר: זה לא עניין של בחירה אם להקים או לכלול את התפקידים האלה.

מתן כהנא: יכול להיות שהממשלה לא עומדת בחוק.

צבי האוזר: הממשלה איננה עומדת בהוראת החוק.

אורנה ברביבאי: לא יכול להיות.

צבי האוזר: לא יכול להיות.

צבי האוזר: בהינתן שהמידע כאן הוא נכון.

עוזי דיין: מזל שזה הדבר היחידי.

עוזי דיין: דיברתי על זה עם ראש הממשלה, האוזר, וביקשתי שהיום אחרי הצוהריים פשוט יודיעו שהולכים למנות כי הוועדה הזאת גוררת גם ועדת מנכ"לים.

צבי האוזר: ודאי, ודאי, זה מה שאני אומר.

צבי האוזר: יכול להיות שבמסגרת הוועדה הזאת נקרא כאן, במסגרת סיכום הדיון הזה, לממשלת ישראל להקים את ועדת השרים כקבוע בחוק.

צבי האוזר: אני אנצל את היכרותי עם מנגנון מזכירות הממשלה ואבקש להעלות את זה לסדר-היום בדחיפות.

אבי סייג: לקח לנו בערך 5 שנים להביא את חוק מילואים לאור.

אבי סייג: מ-2003 כשהצגנו אותו למופז עד 2008 שלמזלנו או לרוע מזלנו, מלחמת לבנון השנייה נתנה לו דחיפה והחוק הזה יצא לדרך באפריל 2008 כאשר חלקו התחיל בינואר 2010.

אבי סייג: בחוק כתוב שיש פיקוח פרלמנטרי – אז אני מבקש מחברי הכנסת את העזרה שלכם בקטע הזה, לשאלתך חבר הכנסת מתן, בסדר?

אבי סייג: לגבי תקציב הביטחון, מבחינתנו הוא תקציב גדול.

אבי סייג: אני לא יודע אם הוא גדול על המדינה או לא.

אבי סייג: הוא תקציב גדול מאוד, אבל אין פה שום צביעת נושא מילואים.

אבי סייג: שום דבר.

אבי סייג: בשנת 2000 ביצענו 10 מיליון ימי מילואים.

אבי סייג: היום אנחנו מבצעים 1.9-1.8.

אבי סייג: אני לא טוען שזה לא בסדר.

אבי סייג: זה בסדר, הצבא עשה הפרטה וזה בסדר גמור, לא קוראים לטבחים למילואים, זה בסדר.

אבי סייג: אבל מ-10 מיליון לרדת ל-1.8, חבר'ה, קרה כאן משהו שאתם צריכים לאשר את זה.

אבי סייג: יכול להיות שהכוחות, האיומים באזור השתנו, יכול להיות שיש לנו פטנט מיוחד – אנחנו לא יודעים.

אבי סייג: אבל אתם צריכים לדעת את זה.

אבי סייג: בטח ובטח בוועדה שתסגור את הדלתות פה כשנצא, תדברו על זה.

אבי סייג: אני מלין על העניין הזה שגם תקציבי המילואים שצובעים אותם לשנה-שנתיים, אחרי זה הם נעלמים.

אבי סייג: אני אתן מספר דוגמאות:

אבי סייג: בצוק איתן דרשנו מהמדינה שתיתן לנו מענק לסטודנטים ולעצמאים שהיו במילואים.

אבי סייג: הייתה קטסטרופה גדולה.

אבי סייג: המדינה החליטה לתת לנו 30 מיליון שקל.

אבי סייג: העבירה את התקציב הזה לצה"ל.

אבי סייג: מתוך התקציב הזה ניצלו 13.7 מיליון.

אבי סייג: עד היום לא ראינו את יתרת הכסף.

אבי סייג: אני מבין את הצבא, הבור – דיברת, חבר הכנסת דיכטר על הבור – הבור הוא גדול, אני מבין.

אבי סייג: אבל אני מצטער, אני בא לייצג את המילואים, אני לא מבין.

אבי סייג: אני רוצה שהתקציבים של המילואים ייצבעו ויהיו.

אבי סייג: השנת 95' המדינה החליטה שהיא לוקחת את כל נושא המילואים ומעבירה את התקציב לצה"ל.

אבי סייג: עד אז הביטוח הלאומי שילם את המילואים וחייב את המדינה או לא חייב.

אבי סייג: מאותו תאריך הביטוח הלאומי משלם לנו ומחייב את צה"ל עבור כל יום מילואים.

אבי סייג: יש נוסחה והכול בסדר.

אבי סייג: מאותו יום אנחנו רואים נסיגה בימי המילואים, וזה גם בסדר, שתהיה התייעלות.

אבי סייג: עכשיו כל הימ"מ הזה פשוט נעלם לנו.

אבי סייג: פרסמנו סקר אצלנו באתר בפייסבוק – יש בו 15,000 איש – אז החיילים אומרים: תעזוב אותנו מתנאים, אנחנו רוצים להתאמן.

אבי סייג: תאמנו אותנו.

אבי סייג: לא רוצים להיכנס לא מוכנים למלחמה.

אבי סייג: יש תגמול שקיבלנו בחוק המילואים, תגמול שהערך שלו הוא כ-300 ואפילו הגיע ל-360 מיליון שקל לשנה.

אבי סייג: זה התגמול הנוסף.

אבי סייג: הוא ממוסה ב-25%.

אבי סייג: התגמול הזה הגיע בשנה-שנתיים הראשונות דרך רשות המיסים אלינו, אל חיילי המילואים.

אבי סייג: היום התגמול הזה נבלע בתקציב צה"ל, בבסיס התקציב, ומאותו רגע הצבא נותן – ישבנו עם חבר הכנסת אבי דיכטר כראש הוועדה על ביזור המילואים.

אבי סייג: חילקו את המילואים לשני חיילים כדי ששניהם לא יקבלו את התגמול הזה.

אבי סייג: אז נוצר מצב שהיום, הכסף שאנחנו מקבלים מרשות המיסים מגיע מתקציב הביטחון לרשות המיסים בצ'ק והם מעבירים את זה אלינו וכל היתרה נשארת בתוך תקציב הביטחון.

אבי סייג: זה תקציב של חיילי המילואים.

אבי סייג: חוק המילואים עלה מיליארד שקל ואנחנו מבקשים שזה יגיע לחיילי המילואים.

צבי האוזר: לסיכום - - -

אבי סייג: יש כאן כל מיני נושאים של קיצוצי קצבאות – מקצצים לנו בביטוח האישי את הקצבאות ברגע שאנחנו נפצעים ועושים שם קיזוז.

אבי סייג: זה לא תקין.

שמואל לטקו: תוכל להעביר אלינו את הרשימה הזאת לוועדה?

אבי סייג: כן, אני אתן לכם את הכול, מאחר ואתה מגביל אותי בזמן.

אבי סייג: יש לנו עשרות נושאים.

אבי סייג: יש את שכר משרת מילואים מזערי.

אבי סייג: קבענו אותו על 5,600 שקל.

אבי סייג: אני דרשתי אז שכר ממוצע שהיה 7,000.

אבי סייג: קבענו אותו על 5,600 כשהשכר המינימלי במשק היה 4,300.

אבי סייג: מאז, השכר המינימלי קפץ בדרגות, לא בעליית מדד, והיום אנחנו נמצאים בשכר מינימלי לאיש מילואים ב-5,600 שקל כשהשכר הממוצע עבר את ה-10,000 שקלים.

אבי סייג: אני דורש, מבקש – נעשה את זה כהצעה – שהשכר המינימלי למשרת מילואים שמסכן את החיים שלו יהיה לפחות 7,000 שקל.

אבי סייג: יש לזה המון משמעות, אני לא נכנס כאן לסוגיות איך חייל מילואים בקורונה מקבל את שכרו כי הוא כבר לא עובד, אז הוא מקבל לפי מינימום משרת מילואים.

אבי סייג: גם בזה אנחנו נטפל עם מנכ"ל הביטוח הלאומי.

צבי האוזר: לסיכום.

אבי סייג: ביקשתי ונבקש לקדם את הנושא שכשאנחנו נמצאים במשפטים, אנשי המילואים באים למשפטים פליליים במילואים כתוצאה מאירוע שקרה לנו במילואים, אנחנו באים בצו.

אבי סייג: אנחנו לא באים בטי-שירט ובנעלי אילת, אנחנו באים בצו כי אנחנו מוזמנים כמו כל איש קבע שבא ושם אנחנו מקבלים פיצוי, אישור לנו להגיע עם מדים, אבל זה עדיין זה לא יום מילואים.

אבי סייג: בזה נמשיך לטפל מול הצבא.

אבי סייג: זכויות חייל המילואים לא צריכות להיגמר בגיל 40.

אבי סייג: הוא צבר את הזכויות שלו בכבוד, 20 שנה הוא עשה מילואים.

אבי סייג: אנחנו יושבים פה בוועדה ומאשרים כל הזמן צווים חריגים לגיל, למשך, למטרות – אני חושב שהוא צריך לשמור על הזכויות שלו.

אבי סייג: עשינו את זה ברמ"י, אנחנו שומרים על הזכויות עד 6 שנים מגמר היותו מילואימניק, גם אם הוא השתחרר בגיל 60.

אבי סייג: אז צריך לשמור על הזכויות שלו.

אבי סייג: צריך לטפל במועדון "בהצדעה".

אבי סייג: יש שם דברים לא תקינים.

אבי סייג: יש שם העברת מידע אישי שלנו לחברות פרטיות.

אבי סייג: הלנתי על זה, כעסתי ועדיין הנשוא הזה לא נסגר ולא קיבלנו תשובה סופית.

אבי סייג: התקציב של מועדון "בהצעדה", צריך לראות מאיפה הוא.

אבי סייג: כפו עלינו להחזיק כרטיס אשראי שזה לא הגיוני לחלוטין, חייל מילואים לא צריך לקבל את הזכויות שלו דרך כרטיס אשראי של בנק.

אבי סייג: יש לנו את כרטיס מועדון "בהצדעה", שישמרו עליו.

אבי סייג: אם הוא רוצה חוץ מזה, שיתנו לו.

אבי סייג: אבל קודם כל, אני לא צריך לקבל את הזכויות שלי דרך חברת בנק, בטח לא מהמדינה.

אבי סייג: יש נושא חשוב מאוד.

אבי סייג: שר הביטחון, מר גנץ, הגיש טיוטת צו שירות המילואים.

אבי סייג: הטיוטה הזו לא טובה לנו.

אבי סייג: היום, באין ברירה, מפעילים את המילואים כל הזמן: תעשו צונאמי, תעשו קורונה.

אבי סייג: אבל הצו הזה לא טוב.

אבי סייג: הצו הזה מרחיב את היריעה.

אבי סייג: שר הביטחון יכול לקרוא לכל מטרה, מתי שהוא רוצה וכמה וזו לא הכוונה.

אבי סייג: לדעתנו, יש בחוק המילואים את סעיף 9 שהשר יכול להפעיל אותו ולגייס לפיו ולא צריך להביא צו כזה מרחיב.

אבי סייג: לא יודע, אולי מחר יגייסו חילי מילואים לפזר הפגנות.

אבי סייג: אני לא יודע מה יהיה השימוש.

אבי סייג: אני מבקש מכם להיכנס לעובי הקורה פה, זה בטח יעבור אתכם, אם לא עבר אתכם.

אורנה ברביבאי: עוד לא הגיע.

עידו בן יצחק: עוד לא הגיע לוועדה.

אבי סייג: יש לנו עוד המון, אבל היום זה גם יום חגיגי – אנחנו נפגוש אתכם בוועדות.

צבי האוזר: תודה רבה.

אבי דיכטר: כאלה הערות ביום חגיגי – מה יש לנו ביום רגיל?

צבי האוזר: דביר אינדיג, בבקשה.

דביר אינדיג: אנחנו עמותת צו 8, אנחנו האחוז האחד.

דביר אינדיג: אנחנו עמותה שנוסדה ב-2012.

דביר אינדיג: אין לנו נושאי שכר.

דביר אינדיג: אנחנו עמותה של משרתי מילואים בפועל כיום, אני משרת במילואים.

דביר אינדיג: עד לפני חודש הייתי סמג"ד בחטיבת הנח"ל הצפונית וכרגע אני בפיקוד העורף.

דביר אינדיג: כפי שאתם יודעים, בפיקוד העורף עושים מעל ומעבר כיום וחצו כבר את רף ה-180 יום בחלק מרמות המפקדים.

דביר אינדיג: עמיתי אבי סייג מעמותת המילואים השנייה אמר פה הרבה מאוד דברים, אז אני אשתדל לא לחזור.

דביר אינדיג: אני אגע בשני דברים עיקריים: האחד זה התגמול, והשני זה השירות עצמו ואיך שצבא הקבע תופס את שירות המילואים.

דביר אינדיג: כפי שחבר הכנסת מתן כהנא אמר, אנחנו אומרים את זה הרבה שנים כי אנחנו קוראים לעצמנו האחוז האחד, כיום במדינת ישראל, אלה שמשרתי מילואים בפועל הם כאחוז אחד מאוכלוסיית ישראל.

דביר אינדיג: המצב הקיים אומר שאין שוויון בנטל.

דביר אינדיג: הדיסקט צריך להתחלף.

דביר אינדיג: לא קיים שוויון בנטל ועל כן צריך להיות תגמול ופיצוי על זה שיש מעטים מאוד שהם נושאים על גבם את נטל המס הזה של שירות המילואים, של סיכון חייהם, הנטל על המעסיקים שלהם ועל המשפחות שלהם.

דביר אינדיג: לאורך שנים כל המעסיקים הפרטיים במגזר הפרטי מממנים את נטל הפנסיות וביטוחי המנהלים וקרנות ההשתלמות.

דביר אינדיג: הם לא מקבלים את זה מהביטוח הלאומי.

דביר אינדיג: מי שהוא מעסיק פרטי – אבי, אתה בטח מכיר את זה – כשאתה אומר שהמשכורת היא 10,000 שקל, זה לא באמת 10,000 שקל כי עלות המעביר שלך היא 13,000 שקל, נכון?

דביר אינדיג: את כל העלות הזאת המדינה לא מחזירה.

דביר אינדיג: ההצעה שלנו לפתרון נראית מרחיקת לכת, אבל אנחנו רואים שכבר נעשה צעד כביר בעניין בנוגע לתגמול של 125% מהשכר לעצמאים.

דביר אינדיג: אנחנו חושבים שהכיוון צריך להיות 200% וחוצה את כל האוכלוסיות באופן גורף.

דביר אינדיג: כיום, כשהמצב הוא שמעסיקים דוחים מרואיינים ולא מעוניינים שעושי מילואים שיש כל-כך מעט מהם, שדווקא הם יעבדו עבורם, הם מעדיפים ללכת על 99 האחרים שלא משרתים במילואים.

דביר אינדיג: כשייתנו את התגמול של 200%, אז נראה סוף-סוף מעסיקים שכן רוצים אנשי מילואים ולא דוחים אותם.

דביר אינדיג: אנחנו חייבים להבין שמעסיק שלוקח עובד ומשלם לו 10 0שקל, הוא לא מצפה לקבל את ה-100 שקל בחזרה.

דביר אינדיג: כשאני לוקח עובד, אני רוצה שהוא יעשה לי 200 שקל.

דביר אינדיג: פה המדינה רק משפה ואפילו זה לא, היא משפה בחוסר של 30% ולא מצפה אותו.

דביר אינדיג: אנחנו חושבים שהמדינה צריכה לשפות ולפצות את כל המעסיקים ואת כל העצמאים.

דביר אינדיג: רעיון נוסף שהעלינו וזה עבר כבר לעוזר של חברת הכנסת אורנה ברביבאי, תגמול של בת הזוג של משרת המילואים, ביחוד של משפחות עם ילדים קטנים.

דביר אינדיג: כשהבעל נמצא בשירות מילואים של 5 ימים ומעלה, אנחנו מבקשים שבת הזוג או בן הזוג יקבלו 20% מימ"מ לעצמם, גם למעסיק, ככה שהאישה, כשבעלה המילואים, יכולה לצאת שעתיים יותר מוקדם כדי לקחת את הילדים.

דביר אינדיג: אני חושב שזה כיוון שאליו צריך ללכת.

דביר אינדיג: דבר נוסף הוא איך שאנחנו רואים את שירות המילואים וזה יותר הטענות שלנו כלפי הצבא עצמו.

דביר אינדיג: הצבא בחוק המילואים החדש קבע שתעסוקות עושים אחת ל-3 שנים.

דביר אינדיג: אנחנו רואים שבאמת שירות המילואים הולך ויורד באופן משמעותי.

דביר אינדיג: חשבו שזה מיטיב עם אנשי המילואים – אנחנו לא חושבים זה הכיוון.

דביר אינדיג: אנחנו לא חושבים שהכיוון צריך להיות הפחתת ימי המילואים.

דביר אינדיג: להיפך, המעטים שעושים, כדי שיהיו כשירים למלחמה הבאה, צריכים לעשות יותר.

דביר אינדיג: התעסוקות בונות יחידות.

דביר אינדיג: פלוגה שבה המ"פ לא רואה את החיילים שלו במשך 3 שנים – וגם האימונים צומצמו באופן משמעותי.

דביר אינדיג: פעם, כשהייתי מ"פ, היה לי אימון מכין של רביעי-חמישי לחיילים שלי ולכוח החלוץ הלוגיסטי.

דביר אינדיג: הגוף העיקרי היה מתגייס בראשון עד חמישי.

דביר אינדיג: היום זה לא ככה.

דביר אינדיג: היום כל הגוף מתגייס ביום ראשון, מתקיים אימון מפקדים קצר ומקוצר, והגוף העיקרי מתגייס בשני-שלישי-רביעי ובחמי כבר משתחררים.

דביר אינדיג: בנושף לזה, גם עוד משהו שהוא מבורך, דורשים 6 שעות שינה בדרך הביתה – אני מאוד מקבל את זה – אבל האימון מתקצר עוד יותר.

דביר אינדיג: בפועל יש אימון לגדודי מילואים בשני-שלישי-רביעי וזהו.

דביר אינדיג: בעבר לא היו מקמצים בימ"מ, היה אימון מפקדים ברביעי-חמישי.

דביר אינדיג: אז לא נורא, המפקדים היו מקבלים גם שיש-שבת.

דביר אינדיג: היום, בגלל שמנסים לצמצם ולצמצם, אז חותכים בבשר החי של האימון.

דביר אינדיג: ראיתי בתוכנית שהציג תת-אלוף ודמני שמדברים על צמצום הפער הזה, שגדוד שלא עושה תעסוקה יקבל איזושהי פעילות.

דביר אינדיג: יכול להות שזה הפתרון.

דביר אינדיג: אני לא חושב שתעסוקה היא מילה גסה.

דביר אינדיג: אני חושב שתעסוקה בונה יחידות.

דביר אינדיג: אני חושב שצריך להחזיר את זה וגם את האימונים צריך להחזיר.

דביר אינדיג: דבר אחרון, היחס של צבא הקבע לצבא המילואים.

דביר אינדיג: אנחנו רואים שבדרגות מ"פ-מג"ד יש חוסר הבנה של צבא הקבע את אנשי המילואים.

דביר אינדיג: אנחנו רואים את זה כל פעם כשממח"טים מתחלפים תוך שנתיים.

דביר אינדיג: עד שהם לומדים את המאטריה, זו פעם ראשונה שהם מקבלים לידיים שלהם יחידת מילואים, ועד שלוקח להם זמן להבין, מצד אחד, שזה לא גבעת חלפון ושכוח מילואים יכול להיות כוח מיומן, ומצד שני, שהדרך להידבר עם אנשי המילואים היא לא בפקודות - - - ראיתי את המנעד הזה ממח"טים שהולכים לכיוון אחד וממח"טים שהולכים לכיוון אחר.

דביר אינדיג: אחרי שנה-שנתיים הם מבינים במה מדובר ואז הם מתחלפים.

דביר אינדיג: זה צריך איכשהו להשתפר.

דביר אינדיג: לדעתנו, אפילו בקורס מח"טים – תת-אלוף ארי סינגר אמר לי שלא נותנים לו לדבר בקורס מח"טים.

דביר אינדיג: אני חושב שאם לא נותנים לו לדבר בקורס מח"טים, זה אומר דרשני.

דביר אינדיג: ככה אמרת לי, נכון?

ארי סינגר: אני יכול לדבר.

ארי סינגר: אני מגיע לכמעט לכל הקורסים.

ארי סינגר: היה קורס אחד שלא הגעתי אליו.

דביר אינדיג: אנחנו חושבים כאזרחים שהחיבור לצבא הקבע לוקה בחסר איפשהו.

דביר אינדיג: אנחנו חושבים שמח"טים צריכים לעבור יותר הכשרה ולהיות בתפקידי מנמ"ש – תפקיד משני – לאורך התקופה שלהם ביחידות מילואים כדי להכיר את הכוח.

דביר אינדיג: אנחנו חושבים שקצינות קישור אמורות להיות בקבע ולא להתחלף כל שנה כדי שהמערך הזה שמחבר את צבא המילואים לצבא הקבע יהיה יותר חזק ולא כמו שהוא היום.

דביר אינדיג: תודה.

צבי האוזר: תודה רבה.

צבי האוזר: אשמח להתייחסות קצרה של צה"ל לדברים.

ארי סינגר: קודם כל, לגבי קורס מח"טים, חוץ מאחד, הגעתי לכולם.

ארי סינגר: ההכשרה היותר אמיתית היא כשהחטיבה הולכת לאימון מפקדות או לחילופין המח"ט מגיע וחונך מג"ד פעם ראשונה בשטח, זו החניכה הכי אמיתית ואני נמצא שם לפחות פעם-פעמיים בשבוע ולכן בפינה הזאת אני די רגוע.

ארי סינגר: נאמר פה מספר פעמים צבא המילואים, צבא הקבע, חיל המילואים – אין כזה.

ארי סינגר: יש מערך מילואים ויש מערך סדיר שמורכב מחוב, קבע ואזרחים עובדי צה"ל.

ארי סינגר: אנחנו מערכת מבצעית אחת, צבא אחד, נלחמים ביחד.

ארי סינגר: אם נסתכל על המגמה בשנים האחרונות של עירוב בולך וגובר, זה מחויב המציאות.

ארי סינגר: זה גם מגביר באופן משמעותי את נחיצות מערך המילואים ולכן זה לא "אנחנו והם".

יאיר גולן: בגדוד שריון יש היום יש יותר חיילי מילואים מחיילים סדירים.

ארי סינגר: בחטיבת שריון יש יותר חיילים סדירים מחיילי מילואים וגם בחטיבת חי"ר כמות המילואימניקים משמעותית - - -

עוזי דיין: עוד מעט זה יהיה כמו טייסת.

עוזי דיין: בטייסת יש - - - זה הכוח - - -

מתן כהנא: בסוף תלמדו ותעשו מה שחיל האוויר עושה.

מתן כהנא: לוקח זמן, אבל זה - - -

ארי סינגר: הנתון היותר משמעותי הוא שבכל מפקדת חטיבה או אוגדה סדירות יש מעל 50% מילואים.

ארי סינגר: כשמדברים על כשירות מערך המילואים, מדברים על כשירות חטיבת הצנחנים כי במפקדות זה אנשי מילואים.

ארי סינגר: דיברו על אימונים בקורונה – בתרח"ט צנחנים בשבוע שעבר, אם היית נכנס למפקדה הקדמית, מילואימניקים.

ארי סינגר: לכן אני מתרחק מהשיח הזה של אנחנו והם.

ארי סינגר: בצבא זה מערך, מערך מילואים ומערך סדיר הם מערכת מבצעית אחת.

ארי סינגר: זו נקודה אחת.

ארי סינגר: עלה פה הנושא של הקורונה, חבר הכנסת דיכטר שאל.

ארי סינגר: כפי שהעיר ראש אכ"א נכון, כשיש סגר, לא שייך להתחיל לגייס יחידות מילואים, בוודאי לא לתעסוקות ובמידה מסוימת גם לא לאימונים.

ארי סינגר: אבל קורס מפקדי פלוגות וקורס מפקדי גדודים התקיימו כרגיל עם ההתראות של הקורונה.

ארי סינגר: רח"ט תומכ"א דיבר על אימוני כשירות פרט.

ארי סינגר: שם יחסית קל להתאמן בתנאי קורונה, ראיתם את זה בסרט.

ארי סינגר: הדבר השני, אנחנו יודעים להתאים את תרגילי הגדוד לקורונה, גם את זה ראיתם בסרט, ששניהם צולמו ביום חול בזמן של הקורונה.

ארי סינגר: אני רוצה לדבר על כמה דברים שלא יכולתי לדבר עליהם כשהייתי פה לפני שנתיים ב-2018 ולראות את הווקטור.

ארי סינגר: אני אגיד בהמשך ואני אגיד גם עכשיו כדי להיות ברור: צריכים להתאמן יותר.

ארי סינגר: כשאנחנו מדברים על מקצועיות, ערך המקצועיות הוא לא לקבל 100 במבחן – אחד המנצחים נמצא פה עכשיו בחדר, חבר הכנסת אלעזר שטרן – המקצועיות היא לא 100 במבחן אלא חתירה לשיפור מתמיד.

ארי סינגר: זו המקצועיות ואת זה אנחנו צריכים לוודא, אנחנו בקומה המטכ"לית ואתם כמבקרים של הצבא, שאכן זה קורה.

יאיר גולן: לא מספיק להגיד.

יאיר גולן: צריך להגיד כאן בחדר הזה מהו הסטנדרט.

יאיר גולן: הסטנדרט שהיום קבוע בצה"ל, גם אחרי ועדת רוני נומה, הוא סטנדרט נמוך שלא מאפשר שמירת כשירות.

יאיר גולן: כדי לשמור כשירות מילואים, לעניות דעתי הדי מבוססת, זה לא פחות משבועיים אימון בשנה.

יאיר גולן: בלי זה אין כשירות.

יאיר גולן: לא רק שאין כשירות, גם אין לכידות יחידתית.

יאיר גולן: הרי זה לא רק המקצוענות, זה גם היכולת לבטוח במפקד שלך ובחברים שלך.

יאיר גולן: בשביל זה חייבים ליצור איזשהו פרק זמן שנמצאים ביחד.

יאיר גולן: שבועיים בשנה זה סטנדרט קבוע בעולם.

יאיר גולן: תבדקו בצבא האמריקאי, הם לא יורדים מתחת לשבועיים אימון בשנה ליחידה שלא יוצאת לתעסוקה, לא באפגניסטן ולא בעירק.

ארי סינגר: טוב.

ארי סינגר: אני רוצה להגיד כמה שינויים שקרו בשנתיים האחרונות.

ארי סינגר: דבר ראשון, קורס קציני תומכי לחימה.

ארי סינגר: יש מחסור ביכולת להזין את מערך המילואים.

ארי סינגר: הקורס הזה לוקח חיילים עם ותק במילואים - - - זיקה למקצוע האזרחי שלהם ונותן להם את הקרדיטציה.

ארי סינגר: זה לא Under-job training.

ארי סינגר: עושים את זה בקורס, מקבלים על זה הסמכה, לא דרגות ייצוג אלא דרגות שהם קנו בזכות.

ארי סינגר: זה התפתח מאוד וזה הווקטור שאנחנו רוצים להמשיך בו.

שמואל לטקו: כמה זמן זה הקורס?

ארי סינגר: שבעה שבועות.

ארי סינגר: מגמות של לוגיסטיקה, חימוש, יש גם מגמת עורף ויש לפעמים מגמת תקשוב.

שמואל לטקו: שבעה שבועות והוא קצין לכל דבר ועניין.

אלעזר שטרן: יש לזה גיל מינימום?

ארי סינגר: לא זוכר.

אלעזר שטרן: אחרת מישהו שלא התקבל - - -

ארי סינגר: דבר נוסף שהשתנה באופן מהותי בשנתיים האחרונות זה בית ספר לפיקוד ושליטה.

ארי סינגר: פעם מ"פ היה הולך למפקדת חטיבה והיה משתלב באיזשהו מקצוע כזה או אחר.

ארי סינגר: כבר לא.

ארי סינגר: לא מ"פ, לא מג"ד.

ארי סינגר: אתה יכול להיות המג"ד הטוב ביותר בעולם, כשתלך להיות קצין אג"ם אוגדה, תעבור קורס; ראש מטה, תעשה קורס.

ארי סינגר: הכיוון הוא להעלות את המקצועיות.

ארי סינגר: הדבר השלישי הוא המיקוד בכשירויות פרט.

ארי סינגר: כל שלושת הדברים האלה קורים היום.

ארי סינגר: כשמדברים על תוכנית האימונים, מדברים על העצמת המגמה הזאת.

ארי סינגר: זה קורה ואנחנו אחרי אבחון גדול מאוד.

ארי סינגר: אני מסכים לדברי חבר הכנסת יאיר גולן, רק אשנה מעט במינוח.

ארי סינגר: להיות מקצועי, יותר מקצועי, אתה חייב את השבועיים.

ארי סינגר: מקצוענות זו קומה נוספת.

אורנה ברביבאי: סיכום.

ארי סינגר: לסיכום, אני חוזר על מה שאמרתי.

ארי סינגר: תמונת המצב ברורה לנו היטב, יש תוכנית.

ארי סינגר: היכולת ליישם את התוכנית תלויה בתקציב.

ארי סינגר: אני כבר אומר שיש לא מעט דברים שאפשר לשפר גם בלי כסף, להוציא יותר תפוקות מהתשומות הקיימות.

ארי סינגר: אני רוצה לסיים בתמונה מאיזושהי מדינה קצת יותר גדולה מישראל שמערך המילואים ב-National Guard ביחד, הוא קטן יותר ממערך המילואים.

ארי סינגר: אם הייתם נכנסים לפני שנה לאתר של ה-National Guard הייתם רואים את המודעה הזאת: Get up to 20K dollars to serve in your community – קבל 20,000 דולר.

ארי סינגר: הפסקתי להראות את זה בהרצאות כי אומרים: תגיד לי איפה נרשמים.

ארי סינגר: זה דף הפתיחה.

ארי סינגר: לעומת זאת, אם תיכנסו היום לאתר של ה-National Guard, אתם תראו משהו אחר לחלוטין.

ארי סינגר: אתם תראו: Take on your legacy.

ארי סינגר: כלומר, תבנה מורשת.

ארי סינגר: אני לא מזלזל בתגמול, חס ושלום, ובוודאי לא בהוגנות – אני איש מילואים, כולכם מכירים אותי – בסוף, החשיבות היא זה ההוקרה שמתחלקת לשניים: הוקרה מקצועית, זה ביטוי גם במשימות שאתה מקבל, בציוד אתה מקבל והוקרה על עצם השירות.

ארי סינגר: כמובן שהתגמול הוא ביטוי להוקרה ואני לא מזלזל ויש לי מה לענות, כמובן, לקרן "בהצדעה" ולכול.

ארי סינגר: אבל באבחנה בין העיקר לטפל, באמת אנחנו צריכים להתמקד בעיקר שזו הכשירות ותחושת המסוגלות תוך בניית האמון.

אורנה ברביבאי: תודה לך.

אורנה ברביבאי: ראש אכ"א, רח"ט תומכ"א, יש לכם התייחסות לנאמר על-ידי העמותות?

שמואל לטקו: הרבה שאלות העלה אבי.

אורנה ברביבאי: הוא לא ישאל עוד פעם, הם אמורים לתת תשובות.

אמיר ודמני: אני אתייחס לשתי נקודות שדיבר עליהן אבי.

אמיר ודמני: אחת, לגבי הרבה מאוד הצעות שהוא העלה בעולם הטיפול, התגמול וההוקרה.

אמיר ודמני: אמרתי ואני אחדד כי כנראה שלא הבהרתי מספיק טוב, הדברים האלה נמצאים בתוך העבודה.

אמיר ודמני: חלק ניכר מהם בתוך העבודה הצה"לית וכשאנחנו נסכם את העבודה, גם בהתאם לתקציב שיהיה ברשותנו, אנחנו ניתן את הפתרונות.

אמיר ודמני: יש הרבה מאוד דברים שנמצאים בעבודה מתקדמת מאוד.

אמיר ודמני: זה דבר ראשון.

אמיר ודמני: הדבר השני, אמרתי שהרמטכ"ל הגדיר את מדדי הכשירות וכתוצאה מזה כבר נגזרה תוכנית ששמה את נושא הכשירות והאימונים במקום אחר מאשר ב-2020.

אורנה ברביבאי: אני מנצלת את ההזדמנות שהאוזר נתן לי את השרביט לנהל את הישיבה ואני אומרת במקומו כי אולי הוא לא יגיד, שאנחנו כוועדת חוץ וביטחון צריכים לעקוב אחרי התוכנית שאתם מציגים בפילוח מפורט כי אני מזהה את ועדת חוץ וביטחון כוועדה שאמורה לפקח על זה ולכן יש משמעות וחשיבות לעניין.

אורנה ברביבאי: אנחנו עוד נבקש בהמשך הדרך.

מתן כהנא: ראינו שהדעות חלוקות בין 103 עד 140 אלף איש בשירות מילואים פעיל.

מתן כהנא: כלומר 20 יום בשלוש שנים.

מתן כהנא: רוב המילואימניקים שאני מכיר עושים הרבה הרבה יותר מזה.

מתן כהנא: אני לא מצליח לקבל נתונים של מה מרכז המאסה של האנשים שעושים הרבה ימי מילואים.

מתן כהנא: נניח, כמה עשרות אלפי אנשים עושים 30 מים בשנה.

אמיר ודמני: הצגתי את זה בהתחלה.

אמיר ודמני: אמרתי שלוחם חי"ר - - -

יאיר גולן: 24.5% זה מה שהצגתם.

יאיר גולן: 24.5% הם משרתי מילואים פעילים שעושים 20 ימי שמ"פ בתקופה של 3 שנים.

מתן כהנא: זה כלום.

אמיר ודמני: גם הצגתי את זה בחתך של מערכים.

אמיר ודמני: אמרתי שלוחם חי"ר מבצע בממוצע 13 ימים; איש צוות אוויר מבצע בממוצע 21 ימים.

עוזי דיין: הוא שואל מהי ההתפלגות.

עוזי דיין: כמה יש שעושים 30 ימים ויותר.

מתן כהנא: כמה יש שעושים 30 ימים בשנה?

מתן כהנא: כמה יש שעושים 40 ימים בשנה?

אמיר ודמני: אני יכול להציג את זה.

אמיר ודמני: לא הבאתי את זה איתי, אבל אני יכול לשלוח.

מתן כהנא: אשמח לקבל את התשובות האלה.

מתן כהנא: אני מעריך מאוד את אלה שעושים 20 ימים ב-3 שנים – בינינו, זה לא המון, זה אפילו מעט מידי כמו שכל המלומדים אומרים פה.

מתן כהנא: מעניין אותי לדעת כמה באמת עושים 30 ימים בשנה.

אלעזר שטרן: ביחס למה שאמר מתן, אני חושב שאיש צוות אוויר לא נכון להשוות אותו ללוחם חי"ר אלא למ"פ או למג"ד חי"ר.

אמיר ודמני: לא השוויתי.

אלעזר שטרן: מתן חשב.

אלעזר שטרן: אני רוצה להגיד שזה לא אקוויוולנטי.

מתן כהנא: האמת שפחות מטריד אותי אנשי צוות אוויר עכשיו.

אורנה ברביבאי: צבי, ניצלתי את היעדרותך כדי להתחייב שנקרא לצבא להציג את הפילוח ואת הנתונים של שירות המילואים ואת המעקב אחרי התוכנית שהם אמרו שהם בונים.

אורנה ברביבאי: לעניין הקורונה תתייחסו ואז נפתח את זה לחברי כנסת.

אורנה ברביבאי: אני מבינה שאתה לא להעלות בזום?

אורנה ברביבאי: פנו אלינו, יש אנשים שממתינים.

צבי האוזר: יש פה חברי כנסת.

אורנה ברביבאי: אז ההתייחסות שלכם לעניין הקורונה ואחרי זה – חברי הכנסת.

מוטי אלמוז: אני אגיד שלושה דברים, אחד מהם על הקורונה.

מוטי אלמוז: קודם כל, זה לפרוטוקול, למרות מה שאמרנו קודם על הכשירות שפורקה אוגדה בצה"ל, אז אני אומר לפרוטוקול שלא פורקה שום אוגדה בצה"ל.

מוטי אלמוז: נאמר פה קודם שפורקה אוגדה בצה"ל.

מוטי אלמוז: לא פורקה בצה"ל שום אוגדה, אולי להיפך.

מוטי אלמוז: זה אחד.

מתן כהנא: אני לא חבר ועדת חוץ וביטחון, אבל אני מקבל מבריק כל יום מידע.

מתן כהנא: אני מוטרד מאוד מאוד.

שמואל לטקו: נקיים בנושא המוכנות - - -

אורנה ברביבאי: קדימה.

מוטי אלמוז: הדבר השלישי הוא הקורונה.

מוטי אלמוז: כמו בכל מצב חירום המילואים נקראו גם הפעם.

מוטי אלמוז: חלק בצורה מסודרת, חלק בצורה פחות מסודרת, כמו שנאמר פה קודם.

מוטי אלמוז: אנחנו במצב שבו אנחנו מייצבים את המערך עכשיו.

מוטי אלמוז: אנחנו בתוכנית שבה נדע מראש מה אנחנו מגייסים.

מוטי אלמוז: מאחר ויש בתוך מערך המילואים הרבה מאוד אנשים שהם מומחי תוכן, מצאנו חלק מהם, אנשים ספציפיים מאוד שהזעקנו אותם מעכשיו לעכשיו.

מוטי אלמוז: זה הסיפור של הקורונה.

מוטי אלמוז: אנחנו מבינים שזה לא סיפור לשבוע, חודש, חודשיים הקרובים.

מוטי אלמוז: זה מאמץ גדול מאוד של הרבה מאוד אנשים מומחים בתחומם.

מוטי אלמוז: נערכנו לזה ואנחנו נעזרים בהם גם ברשויות המקומיות ובעוד במאמץ ארוך.

מוטי אלמוז: הם חלק משמעותי מהמאמץ הזה.

אורנה ברביבאי: האם ברור לכם שנושא הפעלת אנשי המילואים צריך להיות ברגישות לגבי צבא במדינה דמוקרטית והעובדה שהם לא צריכים להיות במשימות שנוגעות - - -

מתן כהנא: את זה גם אמרת בהתנתקות, אם כבר נכנסים לפוליטיקה?

אורנה ברביבאי: אתה רוצה שנתחיל עכשיו את הדיון הזה?

אורנה ברביבאי: לא כדאי לך.

מתן כהנא: כן.

מתן כהנא: אם את פותחת, אז בואי נתחיל.

אורנה ברביבאי: לא, לא.

אורנה ברביבאי: לא כדאי.

עוזי דיין: אני גם לא מסכים עם העיקרון.

עוזי דיין: זה נכון לחיילים בכלל, לא דווקא לאנשי מילואים.

אורנה ברביבאי: אבל הדיון פה הוא מילואים.

מוטי אלמוז: הרגישות להפעלה ברורה לנו.

מוטי אלמוז: אני חושב שגם ארי ציין את העובדה שאנחנו נמצאים במתכונת הפעלה שבה אנחנו רגישים מאוד למה שאנחנו שולחים את האנשים למשימות.

צבי האוזר: נפתח לדיון של חברי הכנסת.

צבי האוזר: חבר הכנסת עוזי דיין, בבקשה, אתה הראשון.

עוזי דיין: כיוון שהנושא עלה כבר בהרבה ועדות וזה יום מאוד חיובי – תודה לשדולה – אני אתמקד רק בדברים שאני חושב שהם חשובים כדי שוועדת חוץ וביטחון תעסוק בהם.

עוזי דיין: דבר ראשון, ביטול קיצור שירות של סדיר.

עוזי דיין: אפשר שיהיו על זה דעות שונות.

עוזי דיין: לדעתי, גם הצבא רוצה את זה, אבל כמובן שזו לא הסיבה.

עוזי דיין: הסיבה היא שזה ממש לא הוגן מול אנשי המילואים.

עוזי דיין: כל עוד מילואימניק אחד משרת בתעסוקה מבצעית, לא צריך לקצר שירות לחיילים סדירים כי זה יוצא שההורים שלהם הולכים לצבא והם לא.

עוזי דיין: כתבתי בעניין זה לשר הביטחון וכתבתי גם אותך, צביקה, אז אני מבקש – אני מניח שזה לא עניין להחלטה כאן וזה אולי גם דיון שלם – ומציע שיצטרפו למכתב הזה, מה עוד שיש פה לא מעט אנשים שכבר כתבו סוג כזה של דוח.

עוזי דיין: דבר שני, יש הצעת חוק שנקראת חוק בתי הלוחם.

עוזי דיין: זה נוגע למילואימניקים, זה יותר נכי צה"ל, אבל מעשית כיום בבתי הלוחם המדינה תומכת ב-16% וכל השאר משולם על-ידי דמי חבר של נכי צה"ל.

צבי האוזר: זה עלה בדיון בנושא של נכי צה"ל.

צבי האוזר: סעיף מפורש.

עוזי דיין: בינתיים אני טיפלתי בזה בהמשך.

עוזי דיין: כרגע זה עומד בגלל שצריכה להיות הסכמה פריטטית על הצעת החוק.

עוזי דיין: אני עכשיו לוחץ את שר הביטחון ואת השר במשרד הביטחון שלא יתנגדו להצעה כל-כך ברורה.

עוזי דיין: אני לא חושב שמישהו צריך להתנגד לה דרך צחצוחי החרבות הפריטטיים.

הדבר השלישי: לדעתי, צריך לאסור את ההקרנה הזאת באיזושהי צורה ומי שרוצה, שיתבע אותנו לדין ולא הפוך.

הדבר השלישי: כיוון שזה היה צריך לעלות השבוע בהצעה של חבר הכנסת אלעזר שטרן וכיוון שזה נדחה, זה יכול גם להידחות.

הדבר השלישי: אני מבקש עמדה של ועדת חוץ וביטחון.

הדבר השלישי: לגבי אימונים, נאמר הכול ואין טעם שאוסיף סתם.

הדבר השלישי: אני רק אגיד שצריך לאשר את גרף האימונים בוועדת החוץ והביטחון.

הדבר השלישי: זה דבר שאנחנו מחויבים לעשות אותו ולא עשינו אותו.

הדבר השלישי: נא להביא את גרף האימונים ודרכו יעלו כל השאלות הנכונות לכשעצמן.

הדבר השלישי: אני לא יודע כי לא הייתי פה כל הזמן, האם דובר פה על חוק העורף?

הדבר השלישי: זה דבר שאני מתכוון להניח אותו.

הדבר השלישי: כל מי שרוצה להיות שותף מהתחלה, יופי.

הדבר השלישי: הוא נושא מעבר לאנשי המילואים, כמובן, נושא יותר רחב ומעמיק, אבל הוא יעשה הרבה סדר לאנשי המילואים.

הדבר השלישי: אחרון חביב, ועדת שרים וועדת מנכ"לים – אני מקווה שתהיה לנו תשובה היום, ואם לא, אז בימים הקרובים.

הדבר השלישי: יעשה פשוט ערוץ מאוד יעיל לטיפול בדברים שעד שהם מגיעים לוועדה וכולי.

הדבר השלישי: תודה רבה לשדולה מצד אחד ולמילואימניקים, למרות שזה לא ביטוי עברי, אז: אחיי גיבורי התהילה.

הדבר השלישי: למתעניינים, זה ביטוי באנגלית – My Glorious Brothers – שהווארד פסט כתב על המכבים בלי שהוא היה יום אחד בארץ.

צבי האוזר: הוא לא הראשון.

צבי האוזר: אלוף במילואים אלעזר שטרן, בבקשה.

אלעזר שטרן: העניין של תנאי השירות של המילואים – תראו, אנחנו טיפלנו בסדיר בדברים שלא האמנו בחיים מבינת השכר בשנים האחרונות.

אלעזר שטרן: כל הסיפור של כוח אדם זה משהו שהמדינה מעמידה לרשות הצבא.

אלעזר שטרן: זו לא בעיה של הצבא אם מתגייסים יותר חרדים או פחות.

אלעזר שטרן: זה אנחנו גלגלנו את זה פה בתוך הוועדה כאילו זו בעיה של הצבא.

אלעזר שטרן: זו בעיה שהמדינה צריכה לטפל בה.

אלעזר שטרן: כמו שהמדינה לא שולחת את הצבא ללכת לעבוד בשביל תקציב הביטחון, היא גם לא צריכה את החיילים.

אלעזר שטרן: העניין הזה של חיילי המילואים הוא עניין שצריך להיכנס דיון מעבר לצבא גם יחד עם משרדי ממשלה אחרים.

אלעזר שטרן: אני לא רוצה להגיד תקציב הקסוגני, אבל יכול להיות.

אלעזר שטרן: אני אומר את זה בגלל שאני חושב שהמצגות שנציג פה יכולות להיות מאוד מעניינות, אין מדד אחד לאיכות מפקדי המילואים.

אלעזר שטרן: אני אומר לכם שאני מוטרד.

אלעזר שטרן: זה גם מתחבר עם ההצעה הזאת של לחבר מילואימניקים שהם יהיו המפקדים.

אלעזר שטרן: אני מציע להשאיר את זה בדיוני שיבוצים והאיכות היא זאת שתקבע.

אלעזר שטרן: האיכות או של קבע או של המילואימניק.

אלעזר שטרן: אבל אחרי שאמרתי את זה, אני חושב שיש ירידה באיכות מפקדי המילואים לאורך השנים.

אלעזר שטרן: זה הולך עם המיעוט המשרת הזה.

אלעזר שטרן: זאת אומרת, כשהמיעוט הולך ומשרת ועל מפקדי המילואים יש עומס יותר גדול מאשר על אותו מיעוט משרת, אז חלק גדול מהמוטיבציה להיכנס לנעלי הפיקוד לא עובדת על כולם.

אלעזר שטרן: אני מכיר את זה, זה תמיד היה ככה ותמיד אנשים עסוקים ודווקא אלה שאנחנו נלחמים עליהם הם גם הטובים באזרחות.

מתן כהנא: רואים שיש רק 89% איוש בקצינים קרביים במילואים.

אלעזר שטרן: זה רק מחזק את מה שאני אומר.

אלעזר שטרן: אחרי זה מתוכם גם מתקדמים.

אלעזר שטרן: הרי אנחנו בדרך כלל מדברים על תפקידי מח"ט.

אלעזר שטרן: מג"ד זה כמעט תמיד צומח - - -

עוזי דיין: אם כי גם זה לא תוצאה מדעית בדיות וההתרשמות שלך יותר חזקה וחשובה מאשר לתת בזה סימנים.

אלעזר שטרן: אני מקבל את זה, אבל אני אומר את ההתרשמות.

אלעזר שטרן: זה אומנם דיון פתוח, אז לא צריך להרחיב בעניין הזה, אבל צריך לדון בזה.

אלעזר שטרן: הדבר האחרון, אני מציע לצבא, אחרי כל מה שאמרתי ושזה אתגר של כולם, ההבדלים בין מפקדים בקבע בתנאי השירות הנלווים חוץ מהשכר לבין מפקדי המילואים, אסור שיהיו בדלתא גדולה כל-כך לטובת משרתי הקבע.

אלעזר שטרן: אני לא רוצה להיכנס פה לשאלה את מי צריך לעטוף יותר בכל הנופשים, המבצעים ובכל מה שנותנים.

אלעזר שטרן: שמעתי שהצבא השנה צמצם גם את הנופשים המקצועיים ללוחמים.

אלעזר שטרן: אני מציע שאת מה שנותר, לתת למפקדי המילואים הקרביים.

אלעזר שטרן: אנחנו באמת מדברים על זה פה כמה שנים ואני חושב שהגענו לשלב של מעדים.

אלעזר שטרן: אתם יודעים שבסוף זה יהיה קצת מדי ומאוחר.

אלעזר שטרן: תודה.

צבי האוזר: תודה רבה.

צבי האוזר: רב-אלוף במילואים בוגי יעלון, בבקשה.

משה יעלון: קודם כל, לתת איזושהי פרספקטיבה שלעיתים בתוך הדיונים של הפרטים לא רואים אותה.

משה יעלון: כבר בשנות ה-90 היה דיון האם בכלל נכון שיהיה מערך מילואים.

משה יעלון: היו כאלה שגם כתבו ספרים על זה.

משה יעלון: אמירות על צבא מקצועי וכולי.

משה יעלון: אנחנו רואים שאותו פטנט שבו יש מערך סדיר, חובה וקבע ועתודה של מילואים, במציאות שלנו שהיא גם מציאות של דמוגרפיה צומחת, אני לא רואה לזה תחליף.

משה יעלון: אנחנו נהנים היום מכל העולמות, גם מהעובדה שיש לנו שירות חובה וגם מהעובדה שיש לנו שירות מילואים.

משה יעלון: לכן, כתוצאה מההתפתחויות השונות, פחות ופחות משרתים.

משה יעלון: לא בגלל השתמטות כי לעיתים בדיון הציבורי חושבים השתמטות – זה נובע דווקא מסיבות חיוביות: גדלנו.

משה יעלון: גדלנו.

משה יעלון: הדמוגרפיה אפשרה לנו להקים עוד יחידות סדירות וכל יחידה סדירה, כל גדוד, מחליף 18 גדודי מילואים בשנה.

משה יעלון: זה הביא לכך שבאמת פחות משרתים – אותו מיעוט משרת שדיברתם עליו – אבל הביא גם לתחושה שפעם היינו כמה אנשים באותו בלוק עם המדים על חבל הכביסה, אחר כך הייתי לבד בבלוק, אחר כך הייתי לבד ברחוב ואחר כך לבד בשכונה.

משה יעלון: זה נכון, אבל זה נבע מגידול דמוגרפי, זה לא נבע מהשתמטות.

משה יעלון: בכל אופן, זה עלה כבר מזמן, אתם מכירים את זה.

משה יעלון: יש כאלה שמלווים את זה כבר שני עשורים, את העניין של הצורך לשאת על כפיים את המשרתים כי הם באמת מיעוט משרת.

משה יעלון: פה נעשו לא מעט מהלכים וכל פעם צריך לבדוק את עצמנו מחדש כי תמיד אתה מתייחס להתפתחות, השוואה לסביבה, איך אתה מאפשר לאיש המילואים להרגיש שהוא לא פראייר – מילה חשובה, ערך חשוב בחברה הישראלית – ובוודאי באשר למפקדים.

משה יעלון: עסקנו בזה גם בעניין של מעסיקים שלא יפגעו במי שמשרת במילואים כי למדנו שיש מעסיקים שמראיינים את המועמד לתפקיד ופוסל אותו על זה שהוא במילואים במקום לטפל בזה בדיוק בכיוון ההפוך.

משה יעלון: כנ"ל באקדמיה.

משה יעלון: התמודדנו עם זה באוניברסיטאות.

משה יעלון: אלה דברים שלא עלו היום אבל צריך לשים אליהם לב.

משה יעלון: החברה משתנה ולכן כל הזמן צריך לשים לזה לב ולראות שמשרת המילואים נישא על כפיים והוא לא פראייר והוא לא נפגע מזה שהוא משרת במילואים.

משה יעלון: תפקידנו כאן, גם ברשות המחוקקת וגם ברשות המבצעת, למצוא דרך לשלב יותר צעירים בשירות, בעיקר דרך מסלולי השירות הלאומי אזרחי.

משה יעלון: כשאני מסתכל על מסלולים כמו פיקוד העורף, יכולים לשרת שם כאלה שהם בשירות לאומי אזרחי ועוד מקצועות שונים.

משה יעלון: זה ייתן מענה גם לקיצור השירות שהוא עובדה.

משה יעלון: לא שמחתי על הקיצור בתור שר ביטחון, אבל זו עובדה ופה ניתן למלא את השורות על-ידי יצירת מסלולים שהצבאי הוא המועדף ואחר כך יש שירות לאומי שהוא הצלה, פיקוד עורף וכולי ובסוף גם חברתי, אבל זה יכול למלא מעט מהשורות שחסרות כתוצאה מקיצור השירות ולהוריד נטל, עומס מהמילואים.

עוזי דיין: אתה אומר שזה לא אפשרי כבר או שאתה לא בעד?

משה יעלון: אפשר לדון, אני תמיד בעד.

משה יעלון: לא הייתי אף פעם בעד קיצור השירות, אבל כרגע זה במידה רבה להחזיר איזשהו שד לבקבוק.

עוזי דיין: אני לא מדבר על שינוי רטרואקטיבי.

עוזי דיין: אני אומר לא לבצע את החודשיים האלה.

משה יעלון: נדון על זה במקום אחר.

משה יעלון: לעניין האימונים חשוב לי להגיד – אני עוד עשיתי שנתיים מילואים לפני שחזרתי לקבע ועשיתי כ-60-50 שיום בשנה.

משה יעלון: חודש וקצת תעסוקה מבצעית ועוד 3 שבועות אימון.

משה יעלון: ברור לנו שיש פה כמה אילוצים: גם חוק המילואים ובעיקר התקציב.

משה יעלון: יום מילואים הוא ההוצאה הכספית הגדולה על אדם בשירות בצה"ל.

משה יעלון: אני לא משוכנע כל השנים שאנחנו בנקודת האיזון הנכונה, העיר על זה קודם חבר הכנסת יאיר גולן.

משה יעלון: אבל דבר אחד ברור ואותו פספסנו במלחמת לבנון השנייה: אין דבר כזה להוציא יחידת מילואים ללא זמן יקר אלא אם כן זה באמת מלחמת יום הכיפורים.

משה יעלון: כשיצאנו לחומת מגן אז קיבלנו את ההחלטה שיוצאים לחומת מגן, הפעלנו את היחידות הסדירות, גייסנו את יחידות המילואים ל-4 ימי זמן יקר לפני שהכנסנו אותם לערים ביהודה ושומרון.

משה יעלון: השיקול היה להוריד חלודה וגם להתאים לגזרה.

משה יעלון: לעיתים יחידה התאמנה בצאלים על מתאר לבנוני ופתאום היא ביהודה ושומרון או להפך.

משה יעלון: לכן עניין המן היקר צריך לעמוד לנגד עינינו.

משה יעלון: בלבנון זה לא היה לצערי, למרות שהיה זמן, ואז ראינו מה קורה ואיזה מחיר משלמים להורדת חלודה תוך כדי לחימה.

משה יעלון: אני מדגיש את זה כאן כי זה גם עניין לנו האזרחים וגם עניין לנו לובשי המדים וגם לאלה שבמילואים.

משה יעלון: העניין של זמן יקר הוא קריטי, לטעמי, בהפעלת יחידת מילואים וצריך להיות משהו באמת מאוד חמור שלא מאפשר ליחידת מילואים להתאמן לפני שהיא נכנסת ללחימה.

צבי האוזר: תודה רבה.

צבי האוזר: אלוף במילואים יאיר גולן, בבקשה.

יאיר גולן: אני לא אדבר בכלל על התנאים אלא רק על הכשירות.

יאיר גולן: זה חושב מאוד שנעשה זמן יקר מתי שאפשר, אבל מלחמות אנחנו לא בוחרים מתי הן פורצות – אנחנו צריכים להיות מוכנים להן כשהן קורות.

יאיר גולן: זה אומר דבר פשוט: מערך המילואים צריך להיות כשיר ומה שלא כשיר, עדיף שלא יהיה.

יאיר גולן: צבא חלול זה דבר מסוכן.

יאיר גולן: הוא מייצר תחושה שיש כשירות בזמן שאין כשירות.

יאיר גולן: כדי שצבא לא יהיה חלול, מרכיב המילואים שלו צריך להתאמן לפחות שבועיים בשנה.

יאיר גולן: יש לזה משמעות תקציבית.

יאיר גולן: יש לזה, כמובן, משמעות לגבי משרתי המילואים עצמם מהו הנטל.

יאיר גולן: שינם על שנים אנחנו מתעסקים עם העניין הזה ואני יכול להגיד שהתחלתי לעסוק בו לעומק מהימים שהייתי רמ"ח מבצעים משנת 1998, ואני יכול להגיד מה המסקנה שלי.

יאיר גולן: היא פשוטה: צה"ל רואה בסל הימ"מ תקציב עובר לסוחר.

יאיר גולן: התקציב הכי נוח לשימוש.

יאיר גולן: מכיוון שזה התקציב הכי נוח לשימוש – אבל כשירות הצבא היא לא עניין של הצבא, זה עניין לאומי, זה עניין של המדינה וצריך להיות מופקע מצה"ל.

יאיר גולן: כלומר, ועדת החוץ והביטחון צריכה לקבוע קטגורית שיש תקציב קבוע שמוקדש לכשירות מערך המילואים.

יאיר גולן: התקציב הזה הוא תקציב שאי-אפשר לגעת בו.

יאיר גולן: הוא סגור.

יאיר גולן: כמובן שהוא כולל את כל אנשי המילואים לסוגיהם השונים.

יאיר גולן: אפשר לדון בין הצבא לבין הכנסת על מה שצריך להיות בפנים, מהם הסטנדרטים, מהם מפתחות הכשירות לפי המערכים השונים.

יאיר גולן: אבל פעם שזה נקבע, זהו, בתקציב הזה אי-אפשר לגעת בו.

יאיר גולן: אי-אפשר להשתמש בו לצרכים אחרים.

יאיר גולן: בפועל ואני אומר את זה בצער, המסקנה שלי אחרי הרבה שנים של עיסוק בנושא היא שצה"ל רואה בתקציב הזה כסף זמין.

יאיר גולן: הכשירות היא לא עניין של הצבא כי כשפורצת מלחמה כמו יום כיפור או כמו לבנון השנייה, אנחנו מגלים שאנחנו מגייסים יחידות והן חלולות.

יאיר גולן: חלולות ולא כשירות למשימות שלהן.

יאיר גולן: כלומר, האזרח הפשוט שלא בקי בענייני ביטחון חי בתחושה מזויפת שצה"ל יודע להגן עליו או שצה"ל יודע לעמוד במשימותיו, וכשמגיע יום פקודה מסתבר לו שזה לא נכון.

יאיר גולן: זה עסק רציני מאד מאוד.

יאיר גולן: אני קורא לוועדה, אני קורא לך, אדוני ראש הוועדה, לקחת את הנושא הזה, לעסוק בו לעומק.

יאיר גולן: המלצתי שלי היא להגיע למצב שכשירות הצבא, הן מערך המילואים – כי היום יום המילואים – אבל כשירות הצבא בכלל זה סטנדרט שמאושר על-ידי ועדת החוץ והביטחון, מאושר על-ידי הדרג האזרחי שהוא מפקדו של הדרג הצבאי.

יאיר גולן: דרך זה המדינה מבטיחה שצבאה לעולם יהיה מוכן לכל עת צרה וצוקה.

יאיר גולן: תודה.

צבי האוזר: תודה רבה, חברים.

צבי האוזר: בהמשך להערות שנשמעו כאן אני מבקש לסכם מספר סיכומים אופרטיביים.

צבי האוזר: אני רוצה להוציא בהודעת הסיכום קריאה של הוועדה לממשלה להקים לאלתר את ועדת השרים לענייני מילואים כמפורט בחוק המילואים וכפועל יוצא מזה, את ועדת המנכ"לים.

צבי האוזר: ועדת המשנה למוכנות תעקוב מקרוב אחר המוכנות וכשירות מערך המילואים והתאמתו למשימות .

צבי האוזר: ועדת המשנה לכוח אדם תעקוב מקרוב אחר התגמול הראוי למערך המילואים.

צבי האוזר: בסיכום ליום חשוב וחגיגי זה אני רוצה להודות ולהצדיע לאותם אלפי חיילי מילואים שנושאים בנטל, שמקריבים את זמנם ולעיתים את חייהם למען כולנו, למען ביטחונה וקיומה של מדינת ישראל.

צבי האוזר: אני רוצה להודות לחברי הארגונים, נציגי ראשי הארגונים שכבדו אותנו כאן, לנציגי צה"ל כמובן, לחברי הכנסת ובפרט לראשי השדולה, אורנה ומתן, תודה רבה.

צבי האוזר: הישיבה נעולה.